Herrie oor ‘munisipale beampte’ se rassistiese uitlatingsSkermskoot deur AfriForum verskaf. ŉ Herrie het ontstaan oor ŉ inskrywing op sosiale media waarin ŉ sogenaamde bestuurder by die Oudtshoorn-munisipaliteit teenoor witmense uitvaar. In die Facebook-inskrywing skryf Vuyisa (Fourplay) Bhefile Ka Hlazo dat hy witmense se tonge met ŉ kapmes sal uitsny en dit sal “geniet om hulle te hoor pleit om vergifnis”. Hy het ook gesê hy kan nie wag om te sien hoe witmense die grense met hul besittings oorsteek nie. Op die Facebook-profiel word aangedui dat Hlazo ŉ bestuurder by die Oudtshoorn munisipaliteit is. Ntobeko Mangqwengqwe, woordvoerder van die munisipaliteit, het Vrydag gesê die inskrywing het onder hulle aandag gekom nadat hulle oorval is met boodskappe en sosiale media inskrywings van die publiek wat oor die inskrywing kla. “Ons beskou die inhoud van hierdie inskrywing in ŉ baie ernstige lig en sodra ons vasgestel het wie die skrywer van hierdie boodskap is, sal interne dissiplinêre prosesse gevolg word,” het hy gesê. Skermskoot deur AfriForum verskaf. Intussen het die burgerregte-organisasie AfriForum sy skok en afgryse oor die Facebook-inskrywing uitgespreek en gesê die organisasie sal ŉ klag by die polisie indien. “In die lig van die president en verskeie ander leiers se uitlatings die afgelope tyd, waarin hulle witmense in die land tot kalmte maan en die versekering gee dat ons één nasie is waarin daar vir ons almal ’n plek is met ’n rol om te vervul, beskou AfriForum hierdie gewraakte inskrywing as ’n ernstige bedreiging vir die eenheid en doeltreffende nasiebou in ons land,” het Thomas van Dalen, AfriForum se provinsiale koördineerder vir die Wes-Kaap, gesê.